Helge Adam Møller (KF), 2002-01-09:
Det Konservative Folkeparti siger ja til det her forslag.
Vi siger ja af tre grunde.
Vi siger ja, fordi det er en logisk beslutning, fordi det er en rigtig beslutning, og fordi det er en nødvendig beslutning.
Den er logisk, fordi denne internationale sikkerhedsstyrke jo er en fortsættelse af den militære aktion under ledelse af amerikanerne med god støtte af England og med støtte fra et antal lande og også en lille støtte fra Danmark, som jo stort set i løbet af de sidste par måneder har elimineret terrortruslen fra Al-Qaida og stort set har fjernet det eksisterende Talebanstyre i Afghanistan.
Og apropos en international sikkerhedsstyrke er det jo også godt og rigtigt ikke alene at konstatere, at vi i Danmark selvfølgelig er med her, men at 19 lande fra faktisk hele verden også er med.
Der er 13 NATO-lande, men der er også andre lande.
Der er New Zealand helt omme på den modsatte halvkugle; der er Rumænien som er et gammelt Warszawapagtland, og så er det igen dejligt at se, at fire ud af de fem nordiske lande, nemlig de fire store nordiske lande, alle sammen er med, hvad enten vi er NATO-lande eller som finner og svenskere uden for NATO.
Det er altså en bred international indsats.
Det er selvfølgelig godt, at vi er med.
Den anden hovedbegrundelse, jeg nævnte, var, at det er rigtigt.
Og det er rigtigt, fordi verden uden for Afghanistan, og dermed selvfølgelig også Danmark, har en interesse i, at der i Afghanistan bliver opbygget et nyt styre, et nyt samfund, et samfund med ordnede forhold, med demokrati, med mulighed for uddannelse både for mænd og for kvinder.
Alt dette er den internationale sikkerhedsstyrke jo med til at give sit lille bidrag til.
Der skal selvfølgelig meget mere til, men alt starter et sted.
Den tredje grund, jeg nævnte, var, at det er nødvendigt.
Og det er nødvendigt, fordi der i Afghanistan er et skrigende behov for hjælp og støtte, for mad, for tæpper, for lægehjælp og for minerydning, og det er altså det, vi i første omgang vælger at koncentrere os om.
Men der er også mange andre opgaver.
Selvfølgelig kan man sige, at den danske hjælp, den minerydning, vi nu yder med de særlige specialister og det særlige udstyr, vi sender med derud, kun er en lille del, ja, i virkeligheden en meget lille del af det, der skal gøres i Afghanistan, for samlet er behovet jo kolossalt stort.
Derfor er det også godt, at der er mange lande, der er med.
Jeg er også glad for - og den konservative folketingsgruppe er glad for - at regeringen også følger denne hjælp op ved foreløbig at give yderligere 110 mio. kr. til humanitær hjælp i år og i de kommende 4-5 år vil give en hjælp af stort set samme omfang.
Lad mig slutte med at sige, at opgaven for de 50 danske soldater, som skal sendes ud i løbet af de næste par uger, selvfølgelig ikke er ufarlig, det har et par af de andre ordførere også understreget.
De har fået en god og effektiv uddannelse, og de har moderne materiel.
Samtidig er det jo sådan, at forsvarsministeren og de regimenter, soldaterne kommer fra, gør alt, har gjort alt og vil gøre alt for, at hver enkelt soldat har den maksimale sikkerhed under hensyn til de farlige opgaver, der skal løses.
Derfor en helhjertet støtte fra os i den konservative folketingsgruppe.